ኢትዮጵያና ግብፅ በአባይ ጉዳይ የጀመሩትን ውይይት ሊያጠናክሩ ይገባል
¬ – በታላቁ የኢትዮጵያ ህዳሴ ግድብ ግንባታ ዙሪያ  ኢትዮጵያና ግብፅ የጀመሩትን ውይይት አጠናክረው እንዲቀጥሉ የኢትዮጵያ የሃይማኖት መሪዎች  አሳሰቡ።የኢትዮጵያ ኦርቶዶክስ ተዋህዶ ቤተክርስቲያን፣ የኢትዮጵያ ካቶሊካዊት ቤተክርስቲያን፣ የኢትዮጵያ እስልምና ጉዳዮች ምክር ቤት፣ የሃይማኖት ተቋማት ጉባኤና የኢትዮጵያ ወንጌላውያን መካነ ኢየሱስ መሪዎች የታላቁ የኢትዮጵያ ህዳሴ ግድብ ግንባታን አስመልክቶ አስተያየት ሰጥተዋል።የአምስቱም የሃይማኖት መሪዎች በሰጡት አስተያየት ሁለቱም አገሮች በአባይ ጉዳይ የጀመሩት ዲፕሎማሲያዊ ጥረት አጠናክረው ሊቀጥሉ ይገባል ብለዋል።የአገራቱ ሕዝቦች በታሪክ፣ በሃይማኖትና በባህል የተሳሰሩ በመሆናቸው የታላቁ የኢትዮጵያ ህዳሴ ግድብ ግንባታ ፕሮጀክትም የጋራ ተጠቀሚነትን መሰረት አድርጎ የሚካሄድ በመሆኑ ሁሉም ድጋፋቸውን ሊቸሩት እንደሚገባ አመልክተዋል።ኢትዮጵያ በአባይ ተፋሰስ ላይ የምታካሂደው የተጠናከረ የተፈጥሮ ሃብት እንክብካቤ ለሁለቱም አገራት ለጋራ ዘለቄታዊ ጠቀሜታ የሚበጅ በመሆኑ  ግብፃውያንም በዚሁ የተፋሰስ ልማት ተሳታፊ ሊሆኑ እንደሚገባም የሃይማኖት መሪዎቹ ጠቁመዋል።የኢትዮጵያ ኦርቶዶክስ ተዋህዶ ቤተክርስቲያን ሊቀ ጳጳስ ብፁዕ አቡነ ማቲያስ እንዳሉት በተፋሰሱ የሚገኙ አገሮች በጋራ እንጠቀም በሚለው ጉዳይ ሁሉም እምነት ቢኖረውና ተግባራዊ ቢደረግ ውጤት ይገኛል ብለዋል።በቀጣይም ሁለቱ አገሮች ከ1 ሺህ 600 ዓመት በላይ ያላቸውን ሰላማዊና ሃይማኖታዊ ግንኙነት በተገኘው አጋጣሚ በመወያየትና በመነጋገር የተጀመረውን ጥረት እንደሚያግዙ ገልጸዋል። የኢትዮጵያ ካቶሊካዊት ቤተክርስቲያን ሊቀጳጳስ ብጹዕ አቡነ ብርሃነ ኢየሱስ በሰጡት አስተያየት ሁለቱ አገሮች በአባይ ጉዳይ  የጀመሩትን የሰላም ሃሳብ አጠንክረው እንዲቀጥሉ አሳስበዋል።አንዳንድ የግብፅ ፖለቲከኞች ሰሞኑን የዓባይ ወንዝን በተመለከተ የሰጡት አስተያየት በጉዳዩ ዙሪያ በቂ መረጃ የሌላቸው መሆኑን ጠቅሰው አብዛኛው የግብፅ ህዝብ የአባይ ምንጭ የሆነችውን ኢትዮጵያን እንደሚያመሰግኑም ታሪክ እንደሚያስረዳ ብፁዕ አቡነ ብርሃነ ኢየሱስ ገልጸዋል።የኢትዮጵያ እስልምና ጉዳዮች ምክር ቤት ፕሬዘዳንት ሼክ ኪያር መሐመድ አማን የአባይ መነሻ የሆነችው ኢትዮጵያ ዓባይን ለብቻዬ ልጠቀም በማለት በዓባይ ወንዝ ላይ የተለየ እርምጃና አመለካካት እንዳላራመደች ሁሉ የግብፅ ባለስልጣናትም ጉዳዩን በሰከነ ሁኔታ ማየት  አለባቸው።እኛም የሃይማኖት አባቶች ለታላቁ ህዳሴግድብ ግንባታ የምናደርገውን ድጋፍ አጠናክረን በመቀጠል ዜጎች በአገራቸው ሰርተው እንዲኖሩ የሚደረገውን ጥረት እናግዛለን ብለዋል።የግድቡ መገንባት ለኢትዮጵያውያን የህልውና ጉዳይ ነው ያሉት ሼክ ኪያር በተለይም በህገ-ወጥ መንገድ ለስደት ተዳርገው ለከፋ ችግር የተጋለጡ  ወገኖችን ህይወት ለመታደግ ለሚደረገው ሁለንተናዊ ጥረት ግድቡ ራሱን የቻለ አስተዋጽኦ አለው ብለዋል።የአገሪቱ ዜጎች በአገራቸው ጥረው ግረው እንዲያድጉ ሙስሊሙ ህብረተሰብ  ለታላቁ የኢትዮጵያ ህዳሴ ግድብ ግንባታ የሚያደርገውን ድጋፍ አጠናክሮ  እንዲቀጥል አሳስበዋል።የህዳሴው ግድብ ጉዳይ የልማት ጉዳይ እንጂ የፖለቲካ ጉዳይ አለመሆኑን ሁሉም ተገንዝቦ ጉዳዩ አሁን ካለበት ደረጃ ማለፍ እንደሌለበት አስገንዝበዋል።የኢትዮጵያወንጌላውያን መካነ ኢየሱስ  ምክትል ፕሬዘዳንት ዶክተር ተከስተ ተክሉኢትዮጵያ የተፈጥሮ ሀብቷን በፍትሃዊነት ተጠቅማ ድህነትን ለማስወገድ እያደረገችው ያለው ጥረት የተፋሰሱን አገሮች ሕዝቦች የጋራ ተጠቃሚነትን የሚያረጋግጥ መሆኑን አመልክተዋል።ኢትዮጵያ በታላቁ የዓባይ ወንዝ ላይ የምትገነባው የህዳሴ ግድብ የኤሌክትሪክ ኃይል ከማመንጨት ውጭ ለሌላ ዓላማ እንደማታውለውና ለታችኞቹ የተፋሰሱ አገሮች ዘርፈ ብዙ ጠቀሜታ እንዳለው በዓለም አቀፉ የባለሙያዎች የፓናል ጥናት ውጤት መረጋገጡንም ተግረዋል።የኢትዮጵያ የሃይማኖት ተቋማት ጉባኤ ዋና ፀሀፊ መጋቢ ዘሪሁን ደጉ የሁለቱም አገራት ህዝቦችና ባለስልጣናት ጉዳዩን በሰከነና በተረጋጋ መንፈስ በማየት  ትኩረት ሰጥተው ሊመክሩ ይገባል ብለዋል።